ทิสโก้คว้าจังหวะหุ้นดิ่งตั้งกองทุนซื้อ
บลจ.ทิสโก้ คว้าจังหวะหุ้นไทยปรับฐานแรง ส่ง กองทุนทริกเกอร์ซื้อหุ้น ตั้งเป้ากำไร 8%
28 ก.ย. 2554

บลจ.ทิสโก้ คว้าจังหวะหุ้นไทยปรับฐานแรง ส่ง กองทุนทริกเกอร์ซื้อหุ้น ตั้งเป้ากำไร 8% 
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้  เปิดเผยว่า บลจ.ทิสโก้ เสนอขายกองทุนเปิด ทิสโก้ ไทย อิควิตี้ ทริกเกอร์ 8% # 2  ซึ่งเป็นกองทาร์เก็ตฟันด์ที่เน้นลงทุนในหุ้นไทยที่มีปัจจัยพื้นฐานดี โดยตั้งเป้าหมายผลตอบแทนไว้ที่ 8% ลงทุนหุ้นในตลาดหลักทรัพย์โดยเฉลี่ยไม่น้อยกว่า 65% ของมูลค่าทรัพย์สินสุทธิของกองทุน จึงเหมาะกับผู้ที่ต้องการกระจายการลงทุนในหุ้น และสามารถรับความเสี่ยงของการลงทุนได้
ทั้งนี้ TISCO Wealth ซึ่งเป็นบริการที่ปรึกษาทางการเงินและการลงทุนครบวงจรจากกลุ่มทิสโก้ มองว่า หุ้นไทยที่ปรับฐานลงแรงในรอบนี้ มาจากนักลงทุนต่างชาติเทขายหุ้นอย่างหนัก เพื่อสำรองสภาพคล่องจากปัญหาหนี้สาธารณะในยุโรป ซึ่งเป็นโอกาสที่ดีสำหรับนักลงทุนไทย เนื่องจากราคาหุ้นปรับตัวลดลงมาก ทั้ง ๆ ที่ไม่เกี่ยวกับปัจจัยพื้นฐานของไทย ซึ่งเศรษฐกิจกำลังขยายตัวอยู่ในระดับที่แข็งแกร่ง ประกอบกับผลประกอบการของบริษัทจดทะเบียนก็ยังมีการเติบโตที่สูง  หุ้นไทยจึงเป็นทางเลือกที่น่าสนใจ ในช่วงที่ดัชนีอ่อนตัวลงมา จึงเป็นจังหวะที่เหมาะสมในการลงทุน เพื่อเพิ่มผลตอบแทน
กองทุนเปิด ทิสโก้ ไทย อิควิตี้ ทริกเกอร์ 8%” มีมูลค่าโครงการ 1,000 ล้านบาท มีอายุโครงการประมาณ 1 ปี หรือสามารถเลิกกองทุนก่อนครบกำหนดอายุโครงการ หากสามารถสร้างผลตอบแทนได้ถึง 8% หรือ NAV มีมูลค่ามากกว่าหรือเท่ากับ 10.8000 บาท โดยจะเสนอขายครั้งเดียว (IPO) ระหว่างวันที่ 29 ก.ย.- 5 ต.ค. 54 นี้ มูลค่าซื้อขั้นต่ำ 20,000 บาท